**Lectio Divina**

**It-Tieni Ħadd matul is-Sena**

Sena B

**Ġw 1,35-42**

*Nitlob lill-Ispirtu s-Santu jlaqqgħani ma’ Ġesù fil-Kelma. Nitolbu jgħinni “nduq” u nara kemm hu tajjeb il-Mulej (Salm 33,9).*

**Kuntest tas-silta:**

Wara l-prologu (vv.1-18), fl-ewwel kapitlu tiegħu l-evanġelista Ġwanni jirrakkonta x-xhieda tal-Battista u mbagħad is-sejħa li Ġesù jagħmel lill-ewwel dixxipli: Indrì u *“d-dixxiplu l-ieħor”* (35-39), Xmun Pietru (40-42) u aktar tard Filippu u Natanejl (vv.43-51). Ir-raba’ evanġelista huwa differenti mis-Sinottiċi. Dawn tal-aħħar jippreżentaw is-sejħa tal-ewwel dixxipli fuq xatt il-baħar tal-Galilija (Mk 1,16-20) u jippreżentawhom bħala sempliċi sajjieda u mhux bħala dixxipli tal-Battista. Dawn id-diverġenzi però ma jikkontradixxux u ma jeskludux lil xulxin. Luqa jgħid infatti li kien meħtieġ li l-appostlu jkun xhud ta’ Kristu *“ibda mill-magħmudija ta’ Ġwanni”* (Atti 1,21-22). “Fil-fatt Ġwanni kellu grupp kbir ta’ dixxipli u fost dawn kien hemm ukoll iż-żewġ koppji ta’ aħwa Xmun u Indrì, Ġwanni u Ġakbu, sajjieda tal-Galilija.” (Benedittu XVI, Anġelus 15-01-2012). Jidher għalhekk li Ġwanni jagħti tagħrif li s-Sinottiċi ma kellhomx, imma li jippreżentah ukoll fi prospettiva teoloġika u kristoloġika tiegħu proprja.

**Lectio**

**L-għada Ġwanni raġa’ kien hemm ma’ tnejn mid-dixxipli tiegħu.**

Ir-rwol tal-Battista f’dan ir-rakkont huwa fundamentali, mhux biss minħabba x-xhieda tiegħu imma wkoll minħabba l-fatt tal-medjazzjoni. Iż-żewġ dixxipli jiltaqgħu ma’ Ġesù proprju permezz tiegħu. Ninnutaw li f’dan il-każ il-medjatur hu fl-istess ħin xhud. Ġwanni jgħinhom jiltaqgħu ma’ Ġesù għax hu stess kien iltaqa’ miegħu u ta xhieda għalih (1,29-34). Dan nerġgħu narawh jiġri fl-aħħar meta Indrì wkoll, wara li jiltaqa’ ma’ Ġesù, jieħu lil ħuh Pietru għandu.

**Ħares lejn Ġesù li kien għaddej minn hemm, u qal: “Araw il-Ħaruf ta’ Alla.”**

Il-verb *ħares lejn* (bil-Grieg *emblèpas*) jindika ħarsa fil-fond, li tippenetra fl-eżistenza ta’ dak li jkun. Huwa l-istess mod li bih aktar ’il quddiem Ġesù nnifsu jħares lejn Pietru (1,42) u lejn iż-żgħażugħ għani (Mk 10,21).

Waqt li Ġwanni *kien hemm*, wieqaf ħdejn il-Ġordan, Ġesù *kien għaddej*. Il-missjoni ta’ Ġesù tikkonsist filli jimxi, dejjem għaddej jagħmel il-ġid (Atti 10,38). Ġesù *jgħaddi*, *iħares*, *isejjaħ* (Mt 4,18-22). Santu Wistin: “Nibża’ mill-Mulej għaddej!”

*Araw il-Ħaruf ta’ Alla*. B’dawn il-kelmiet Ġwanni jindika lil Ġesù bħala l-Qaddej sofferenti ta’ Alla (Is 53,7-8). B’dan il-mod huwa jħejji liż-żewġ dixxipli għal-laqgħa ma’ Ġesù u għat-tweġiba li kellhom jagħtuh meta dan isejħilhom. Issa kienu jafu wara min se jimxu.

**Iż-żewġ dixxipli semgħuh jgħid dan u marru wara Ġesù.**

Il-ħaruf ġwejjed meħud għall-qatla, u allura l-Messija sofferenti, kienet xi ħaġa familjari ħafna għal-Lhud. U għalhekk malli semgħuh jitkellem hekk fuq Ġesù marru warajh. Fehemu li hu dak li kienu qed jistennew.

Interessanti ninnutaw il-verbi wżati: il-verb *jgħid dan* (*laluntòs*) jindika rivelazzjoni. Il-verb *semgħuh* (*ēkousan*) juri li fehmuh fil-profondità ta’ dak li ried jgħidilhom; mela laqgħu r-rivelazzjoni li tahom. Fl-aħħarnett il-verb *marru warajh* (*ēkoluthesan*) jindika speċifikament id-dixxipulat. Biblikament *tisma’* jfisser *tobdi*. F’dan is-sens iż-żewġ dixxipli semgħu lil Ġwanni u għamlu dak li riedhom jagħmlu: marru wara Ġesù.

**Ġesù dar u rahom mexjin warajh, u qalilhom: “Xi tridu?”**

Fost il-folla, li għad m’għandhiex direzzjoni ċara, Ġesù jilmaħ lil dawn it-tnejn mexjin fid-direzzjoni tiegħu. Jekk l-inizjattiva li jimxu warajh tidher li ġejja minnhom, is-sejħa fiha nfisha tiġi effettivament minnu. Huwa hu li jgħid l-ewwel kelma u jiftaħ id-djalogu. *“Mhux intom għażiltu lili, imma jien għażilt lilkom...”* (Ġw 15,16).

Il-mistoqsija *xi tridu* (*zēteite*) tirreferi għal xewqa profonda, bżonn, tfittxija. Din l-ewwel kelma li Ġesù jlissen lid-dixxipli fil-vanġelu ta’ San Ġwann jerġa’ jtenniha lil dawk li ġew jarrestawh fil-Ġnien taż-Żebbuġ (18,4.7) u lill-Madalena wara li qam mill-mewt (20,15). Hija mistoqsija sempliċi imma profonda, li tolqot l-eżistenza tal-persuna li qed tfittex.

It-tema tat-tfittxija ta’ Alla hi importanti ħafna fl-Antik Testment. Paradossalment il-bniedem ifittex lil Dak li jaf li huwa diffiċli jsibu: *“Fittixtu, u ma sibtux; sejjaħtlu, u ma weġibx!”* (Għanja 5,6). U hekk il-vera tfittxija tikkonsisti f’dak li jiġri lill-Għarusa tal-Għanja tal-Għanjiet: li tħalli lilu jfittxek u jsibek! Hekk ġralhom iż-żewġ dixxipli! Huma fettxewh imma fir-realtà kien hu li qed ifittex lilhom, u ħallewh isibhom!

**Huma staqsewh: “Fejn toqgħod, Rabbi?” - li tfisser Mgħallem.**

Il-verb *toqgħod* (*méneis*) huwa importanti ħafna fil-lingwaġġ teoloġiku ta’ San Ġwann. Huwa l-istess verb li nsibu fid-diskors tal-aħħar ċena meta Ġesù jistedinhom *jibqgħu* fih: *“Ibqgħu fija u jien nibqa’ fikom”* (15,4).

**Hu weġibhom: “Ejjew u taraw.” U marru miegħu u raw fejn kien joqgħod, u dakinhar baqgħu miegħu.**

Il-verbi *ejjew* u *araw* fir-raba’ vanġelu jesprimu s-sejħa u l-azzjoni tad-dixxiplu. Li *tmur* ifisser twieġeb għas-sejħa tal-Mulej; li *tara* jfisser tiftaħ qalbek għar-rivelazzjoni tiegħu. Li *tmur* u *tara* jfisser tagħmel esperjenza personali tiegħu (1Ġw 1,1-5). Iż-żewġ dixxipli *marru*, *raw* u *baqgħu* miegħu. Il-verb *baqgħu* (*émeinan*) jindika għaqda ta’ ħajja intima miegħu, fuq l-eżempju tal-għaqda tiegħu mal-Missier. Ġesù jaqsam mad-dixxipli l-istess għaqda li hu nnifsu għandu mal-Missier.

**Wieħed mit-tnejn li semgħu x’kien qal Ġwanni u marru wara Ġesù kien Indrì, ħu Xmun Pietru. L-ewwel ma għamel mar isib lil ħuh Xmun, u qallu: “Sibna l-Messija” - li tfisser Kristu. U ħadu għand Ġesù.**

Il-verb *mar isib* (*heuriskei*) jindika li Indrì mhux iltaqa’ ma’ ħuh Pietru b’kumbinazzjoni imma li mar ifittxu b’intenzjoni. Il-kelmiet *Sibna l-Messija* jindikaw diġà mixja ta’ fidi. Dak li qabel għalihom kien sempliċement *Rabbi*, issa - wara li baqgħu miegħu - sar *il-Messija*! Bħall-Battista, Indrì mhux biss jagħti xhieda għal Ġesù imma jlaqqa’ lil ħuh ma’ Ġesù! *Ħadu għandu*!

**Meditatio**

Ġwanni għen liż-żewġ dixxipli jagħrfu s-sejħa tagħhom u jmorru wara Ġesù. Min huma dawk il-persuni fil-ħajja tiegħi li b’xi mod kienu (jew għadhom) strumentali fl-għarfien tal-vokazzjoni tiegħi?... Illum nitlob għalihom.

Ġesù jistaqsihom: *“Xi tridu?”.* Jien x’irrid fil-ħajja tiegħi?... X’irrid fil-vokazzjoni tiegħi?... X’qed infittex?... Għaliex qed nimxi wara Ġesù?...

Iż-żewġ dixxipli *marru* ma’ Ġesù, *raw*, u *baqgħu miegħu*. Jien qed immur fejn jixtieq jeħodni?... Qed nara?... Qed nagħmel esperjenza vera tiegħu?... Kemm qed noqgħod miegħu?... Lest li nibqa’ miegħu?...

*Araw il-Ħaruf ta’ Alla*. Xi jfisser għalija li jien miexi wara l-Ħaruf sagrifikat?...

**Oratio - Contemplatio**

*Inħalli ’l Ġesù jħares lejja u jsejjaħli. Nitolbu: Fejn tgħammar, Mulej?... Nisimgħu jgħidli: Ejja u tara...*